b'\n_START_ARTICLE_\nAkustiikka\n_START_PARAGRAPH_\nAkustiikka eli \xc3\xa4\xc3\xa4nioppi (kreik. \xce\xb1\xce\xba\xce\xbf\xcf\x8d\xcf\x89 \xe2\x80\x99kuulla\xe2\x80\x99) on tieteenala, joka tutkii \xc3\xa4\xc3\xa4nt\xc3\xa4. Akustiikka on monitieteinen ala: \xc3\x84\xc3\xa4nen syntymekanismien ja etenemisen tutkimus kaasussa, nesteess\xc3\xa4 tai kiinte\xc3\xa4ss\xc3\xa4 v\xc3\xa4liaineessa liittyy l\xc3\xa4heisesti fysiikkaan, erityisesti mekaniikkaan, kun taas \xc3\xa4\xc3\xa4nen havaitsemisen ja kuulon tutkimus eli psykoakustiikka on l\xc3\xa4hell\xc3\xa4 psykologiaa ja l\xc3\xa4\xc3\xa4ketiedett\xc3\xa4. _NEWLINE_Toisaalta akustiikalla tarkoitetaan arkikieless\xc3\xa4 \xc3\xa4\xc3\xa4nen kuuluvuuden laatua tilassa. Konserttisalissa on \xe2\x80\x9dhyv\xc3\xa4 akustiikka\xe2\x80\x9d, jos musiikki kuulostaa siell\xc3\xa4 miellytt\xc3\xa4v\xc3\xa4lt\xc3\xa4. Puhumisen kannalta huoneen akustiikka on huono, jos puheesta ei saa siell\xc3\xa4 selv\xc3\xa4\xc3\xa4, esimerkiksi koska huoneen j\xc3\xa4lkikaiunta-aika on liian pitk\xc3\xa4. _NEWLINE_Akustiikka liittyy l\xc3\xa4heisesti hyvin moniin aloihin, kuten musiikkiin, arkkitehtuuriin ja meritieteeseen. Akustiikan sovelluksia kutsutaan \xc3\xa4\xc3\xa4nitekniikaksi, jonka pohjana on nykyisin yleens\xc3\xa4 elektroniikkaa ja signaalink\xc3\xa4sittely\xc3\xa4. Audiotekniikassa \xc3\xa4\xc3\xa4nen taajuus on rajattu ihmiskorvalle kuultaviin \xc3\xa4\xc3\xa4niin eli taajuusalueelle 20 Hz \xe2\x80\x93 20 kHz. Meluntorjunta on akustiikan osa-alue, joka pyrkii vaimentamaan ei-toivottua \xc3\xa4\xc3\xa4nt\xc3\xa4 ja v\xc3\xa4hent\xc3\xa4m\xc3\xa4\xc3\xa4n sen aiheuttamia haittoja. Melua syntyy liikenteess\xc3\xa4, ty\xc3\xb6paikoilla ja rakennuksissa, joten meluntorjunnalla on yhteyksi\xc3\xa4 konetekniikkaan ja rakennustekniikkaan. _NEWLINE_Akustiikan alalla toimivaa henkil\xc3\xb6\xc3\xa4 kutsutaan akustikoksi. Akustikko on \xc3\xa4\xc3\xa4nitekniikan asiantuntija, joka toimii usein konsulttiteht\xc3\xa4viss\xc3\xa4 tai tutkimuksen ja tuotekehityksen parissa. Suomessa akustikkoja ty\xc3\xb6skentelee konsulttiyrityksiss\xc3\xa4, tieto- ja viestint\xc3\xa4tekniikan alalla, ministeri\xc3\xb6iss\xc3\xa4, raskaassa teollisuudessa ja yliopistoissa sek\xc3\xa4 ammattikorkeakouluissa.\n_START_SECTION_\nAkustiikan koulutus Suomessa\n_START_PARAGRAPH_\nAkustikolla voi olla peruskoulutus eri aloilta, joita ovat ainakin akustiikka, arkkitehtuuri, fysiikka, rakennustekniikka, konetekniikka, s\xc3\xa4hk\xc3\xb6tekniikka ja tietotekniikka. Useimmilla akustikoilla on diplomi-insin\xc3\xb6\xc3\xb6rin tai maisterin tutkinto. Joillain akustiikan asiantuntijoilla on filosofian tohtorin tai tekniikan tohtorin tutkinto._NEWLINE_Aalto-yliopistossa voi opiskella diplomi-insin\xc3\xb6\xc3\xb6riksi akustiikan ja audiotekniikan p\xc3\xa4\xc3\xa4aineesta, joka kuuluu englanninkieliseen CCIS-maisteriohjelmaan. P\xc3\xa4\xc3\xa4syvaatimuksena on kandidaatin tutkinto soveltuvalta alalta. Koulutus on kaksivuotinen ja sen j\xc3\xa4rjest\xc3\xa4v\xc3\xa4t yhteisty\xc3\xb6ss\xc3\xa4 Aalto-yliopiston s\xc3\xa4hk\xc3\xb6tekniikan korkeakoulu ja perustieteiden korkeakoulu. _NEWLINE_Aalto-yliopistossa voi my\xc3\xb6s opiskella tekniikan tohtoriksi akustiikan alalta. T\xc3\xa4ll\xc3\xb6in jatko-opintojen tutkimusala on akustiikka ja \xc3\xa4\xc3\xa4nenk\xc3\xa4sittelytekniikka, ja opetuksen j\xc3\xa4rjest\xc3\xa4\xc3\xa4 Aalto-yliopiston s\xc3\xa4hk\xc3\xb6tekniikan korkeakoulu. P\xc3\xa4\xc3\xa4syvaatimuksia ovat mm. maisterin tutkinto soveltuvalta alalta ja riitt\xc3\xa4v\xc3\xa4 opintomenestys. Tekniikan tohtorin opintojen nimelliskesto on nelj\xc3\xa4 vuotta.'